প্রধানমন্ত্রী আরও বলেন, নির্বাচনকালীন সময়ে ম্যাজিষ্ট্রিয়াল ক্ষমতা প্রদানের বিষয় নিয়ে প্রায়শই আর একটি বিতর্ক সৃষ্টির অপপ্রয়াস চালানো হয়। অথচ এক্ষেত্রে আইনের সুস্পষ্ট বিধান রয়েছে। তিনি বলেন, যারা ম্যাজিস্ট্রিয়াল ক্ষমতা প্রদানের বিষয়ে প্রস্তাব করেন, তাদের প্রকৃত উদ্দেশ্য সুষ্ঠু ও নিরপেক্ষ নির্বাচন নিশ্চিত করা নয়, প্রকারান্তরে বিভিন্ন বাহিনীর সদস্যদের ক্ষমতার অপব্যবহার করে রাষ্ট্রীয় ক্ষমতা দখল করাই তাদের অভিষ্ট লক্ষ্য। এ সময় শেখ হাসিনা ২০০১ সালে নির্বাচন পূর্ববর্তী সময়ে আওয়ামী লীগ নেতা-কর্মীদের এলাকা থেকে বিতারণ/ অন্যায়ভাবে গ্রেফতার ও নির্যাতন করে জনমনে ভীতির সঞ্চার করার বিবরণ তুলে ধরেন।